煙波亭避暑
作者：周弼
朝代：宋

paragraphs: 澄江橫匹練，月洗黄羅扇。
捲盡白雲衣，常星撒沙見。
天低欲就人，夜色凝深淀。
欻吸動微光，時絣斗間線。
凉亭逼曠野，軒楹敞三面。
萬象悉鋪陳，隨機互遷變。
十歲逃虛空，得此方一遍。
相對坐談玄，終宵亦無倦。
只恐駸駸催曉箭，湧上東方老銅片。
須著干求大帝君，莫使陽烏眼睛轉。